**Ն Ա Խ Ա Գ Ի Ծ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ**

**ՀԱՄԱՅՆՔԻ ԱՎԱԳԱՆՈՒ ՈՐՈՇՈՒՄ**

**«————» «———————»2023թվական N—————**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ 2012 ԹՎԱԿԱՆԻ ՆՈՅԵՄԲԵՐԻ 22-Ի N 169-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» օրենքի 33-րդ հոդվածի 1-րդ մասի 3-րդ կետի, 34–րդ հոդվածի 1–ին և 2–րդ մասերի դրույթներով՝ Հայաստանի Հանրապետության Շիրակի մարզի Գյոմրի համայնքի ավագանին որոշում է.

1. Հայաստանի Հանրապետության Շիրակի մարզի Գյումրի համայնքի ավագանու 2012 թվականի նոյեմբերի 22–ի «Հայաստանի Հանրապետության Շիրակի մարզի Գյումրու համայնքապետարանի աշխատակազմ» համայնքային կառավարչական հիմնարկի կանոնադրությունը և աշխատակազմի կառուցվածքը հաստատելու մասին» N 169-Ն որոշման 2–րդ կետով հաստատված N 1 հավելվածը շարադրել նոր խմբագրությամբ՝ համաձայն հավելվածի:
2. Հանձնարարել Գյումրու համայնքապետարանի աշխատակազմի քարտուղարին՝ սույն որոշումն օրինական ուժի մեջ մտնելուց հետո ապահովել.
3. «Գյումրու համայնքապետարանի աշխատակազմ» համայնքային կառավարչական հիմնարկի հաշվառումը Հայաստանի Հանրապետության արդարադատության նախարարության աշխատակազմի իրավաբանական անձանց պետական ռեգիստրի գործակալության կողմից և կատարել դրա հետ կապված բոլոր գործառույթները։
4. Սույն որոշումն ուժի մեջ է մտնում պաշտոնական հրապարակմանը հաջորդող օրվանից։

Կ․ Բադալյան

Ա․ Չախոյան

Ք․ Գյումրի

«––» «–––––––» 2023թ․

**ՀԻՄՆԱՎՈՐՈՒՄ**

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ 2012 ԹՎԱԿԱՆԻ ՆՈՅԵՄԲԵՐԻ 22-Ի N 169-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ**

**1.Կարգավորման ենթակա խնդրի սահմանումը և առկա իրավիճակը**

Հայաստանի Հանրապետության Շիրակի մարզի Գյումրի համայնքի ավագանու 2012թվականի նոյեմբերի 22–ի N 169-Ն որոշման 2–րդ կետով հաստատվել է «Հայաստանի Հանրապետության Շիրակի մարզի Գյումրու համայնքապետարանի աշխատակազմ» համայնքային կառավարչական հիմնարկի կանոնադրությունը (այսուհետ՝ Կանոնադրություն)և աշխատակազմի կառուցվածքը, սակայն օրենսդրական որոշ փոփոխություններից հետո որոշմամբ հաստատված կանոնադրության մեջ առաջացել են անհամապատասխանություններ «Տեղական ինքնակառավարման մասին» օրենքի դրույթների հետ։

Այդ անհամապատասխանությունները հետևյալն են․

Կանոնադրության 17–րդ կետով սահմանված է, որ համայնքի ղեկավարն իր լիազորություններն իրականացնում է հայեցողական պաշտոններ զբաղեցնող անձանց, աշխատակազմի, «մասնագետների, ստորաբաժանումների, համայնքային կազմակերպությունների» միջոցով, որը չի համապատասխանում «Տեղական ինքնակառավարման մասին» օրենքի 35–րդ հոդվածի 3–րդ մասի սահմանմանը, որի համաձայն՝ համայնքի ղեկավարն իր լիազորություններն իրականացնում է համայնքային հայեցողական պաշտոններ զբաղեցնող անձանց, աշխատակազմի, համայնքային հիմնարկների և ոչ առևտրային կազմակերպությունների միջոցով։

Կանոնադրության 18–րդ կետով սահմանված է համայնքի ղեկավարի լիազորությունները։ Սույն կետի 2–րդ ենթակետով սահմանված է, որ «2) համայնքի ղեկավարը ավագանու հաստատմանն է ներկայացնում որոշումների նախագծեր համայնքի զարգացման քառամյա ծրագրի վերաբերյալ», սակայն «Տեղական ինքնակառավարման մասին» օրենքի 82–րդ հոդվածի 2–րդ մասի համաձայն՝ համայնքի ղեկավարը մշակում է համայնքի հնգամյա զարգացման ծրագիրը ևիր լիազորությունները ստանձնելու օրվանից հետո՝ չորս ամսվա ընթացքում ներկայացնում է ավագանու հաստատմանը։

Կանոնադրության 6–րդ ենթակետով սահմանված է, որ «համայնքի ղեկավարը նշանակում և ազատում է համայնքի ղեկավարի տեղակալին, աշխատակազմի քարտուղարին, կառուցվածքային և առանձնացված ստրաբաժանումների ղեկավարներին», սակայն «Տեղական ինքնակառավարման մասին» օրենքի 57–րդ հոդվածի 3–րդ մասի համաձայն՝ համայնքի ղեկավարի տեղակալներին համայնքի ղեկավարի ներկայացմամբ նշանակում է ավագանին՝ ընդհանուր թվի ձայների մեծամասնությամբ։ Համայնքի ղեկավարի տեղակալի թեկնածությունը ավագանու կողմից երկու անգամ չհաստատվելու դեպքում վերջինս նշանակվում է համայնքի ղեկավարի կողմից, իսկ 4–րդ մասի համաձայն՝ համայնքի ղեկավարի տեղակալներին պաշտոնից ազատում է համայնքի ղեկավարը։

Կանոնադրության 7–րդ ենթակետով սահմանված է «համայնքի ղեկավարի բացակայության դեպքում որոշում է տեղակալներից մեկի վրա համայնքի ղեկավարի պարտականությունները դնելու հարցը», սակայն «Տեղական ինքնակառավարման մասին» օրենքի 57–րդ հոդվածի 2–րդ մասի համաձայն՝ համայնքի ղեկավարի առաջին տեղակալը փոխարինում է համապատասխան համայնքի ղեկավարին վերջինիս բացակայության ժամանակ։

Կանոնադրության 21–րդ կետից հանվել է «ռեֆերենտ» բառը, քանի որ «Հանրային ծառայության մասին» օրենքով նման պաշտոն նախատեսված չէ։

Կանոնադրության 25–րդ կետը հանվել է, քանի որ այդ կետով սահմանված էր համայնքի ղեկավարի ռեֆերենտի գործառույթները։

Կանոնադրության 30–րդ կետը հանվել է, քանի որ Գյումրու համայնքապետարանում այլևս չկա առանձնացված ստորաբաժանում։

2**. Կարգավորման նպատակները և ակնկալվող արդյունքը**

Հայաստանի Հանրապետության Շիրակի մարզի Գյումրի համայնքի ավագանու 2012թվականի նոյեմբերի 22–ի N 169-Ն որոշման մեջ փոփոխություն կատարելու մասին» որոշման ընդունման նպատակն է «Հայաստանի Հանրապետության Շիրակի մարզի Գյումրու համայնքապետարանի աշխատակազմ» համայնքային կառավարչական հիմնարկի կանոնադրությունը համապատասխանեցնել «Տեղական ինքնակառավարման մասին» օրենքի դրույթներին։

**3.Ակտի նորմատիվ բնույթի հիմնավորվածությունը**

Սույն իրավական ակտի նորմատիվ բնույթը պայմանավորված է նրանով, որ այն պարունակում է վարքագծի պարտադիր կանոններ անորոշ թվով անձանց համար՝ համաձայն «Նորմատիվ իրավական ակտերի մասին» օրենքի 2–րդ հոդվածի 1–ին մասի, ինչպես նաև 34–րդ հոդվածի 2–րդ մասի պահանջի կատարման անհրաժեշտությամբ։

Տ Ե Ղ Ե Կ Ա Ն Ք

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ 2012 ԹՎԱԿԱՆԻ ՆՈՅԵՄԲԵՐԻ 22-Ի N 169-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԳՅՈՒՄՐԻ ՀԱՄԱՅՆՔԻ 2023 ԹՎԱԿԱՆԻ ԲՅՈՒՋԵՈՒՄ ԾԱԽՍԵՐԻ և ԵԿԱՄՈՒՏՆԵՐԻ ՓՈՓՈԽՈՒԹՅԱՆ ՄԱՍԻՆ**

Որոշման ընդունմամբ Հայաստանի Հանրապետության Շիրակի մարզի Գյումրի համայնքի 2023թվականի բյուջեում փոփոխություններ չեն կատարվել։